Glycerolfosfátový člnok

Glycerolfosfátový člnok (tiež glycerolfosfátový/dihydroxyacetónfosfátový člnok, s,n-glycerofosfátový člnok) je proces prenosu elektrónov získaných v glykolýze do dýchacieho reťazca pôsobením dvoch izoenzýmov glycerolfosfátdehydrogenázy, z ktorých cytozolický enzým (cytozolická glycerolfosfátdehydrogenáza) reoxiduje NADH na NAD+ za redukcie dihydroxyacetónfosfátu, intermediátu glykolýzy, na glycerol-3-fosfát. Táto látka sa následne voľne dostáva cez vonkajšiu mitochondriálnu membránu do medzimembránového priestoru, kde sa nachádza mitochondriálna glycerolfosfátdehydrogenáza, ktorá je ukotvená vo vnútornej mitochondriálnej membráne a doručuje elektróny z glycerol-3-fosfátu na ubichinón do dýchacieho reťazca. Získaný dihydroxyacetónfosfát sa vracia do cytozolu, kde buď podľahne glykolýze na pyruvát alebo znova redukcii na glycerol-3-fosfát.

Glycerolfosfátový člonok je aktívny v kostrovej svalovine a v mozgu vyšších živočíchov. Glycerolfosfátový člonok je tiež veľmi aktívny v hnedom tukovom tkanive. Vo svaloch hmyzu úplne chýba laktátdehydrogenáza, takže nemožu regenerovať NAD+ redukciou pyruvátu na L-laktát. Hmyz je teda úplne závislý na glycerolfosfátovom člnku. 

 Referencie 

 Pozri aj 
 Dýchací reťazec
 Glycerolfosfátdehydrogenáza
 Glykolýza
 Malát-aspartátový člnok

Kategória:Biochemické reakcie
Kategória:Bunkové dýchanie